Den 21-årige Ali Ghani Al-Salmi er ved Retten i Svendborg torsdag eftermiddag blevet idømt seks års fængsel for at have skudt en fængselsbetjent to gange i benet uden for fængslet i Nyborg i juli 2016.

Retten valgte dermed at følge anklager Kirsten Flummers strafpåstand om netop seks års fængsel. Den 21-åriges forsvarer Janus Malcolm Pedersen var uenig, og mente, at to et halvt til tre års fængsel var mere passende.

Det tidligere Black Army-medlem Al-Salmi blev blandt andet også dømt for ulovlig besiddelse af gerningsvåbnet, en 9mm-pistol, som aldrig er blevet fundet. Og for brugstyveri af bilen, som blev brugt ved angrebet, og for at have brændt den af efterfølgende.

Retten fandt, at det var en skærpende omstændighed, at angrebet var rettet mod en fængselsfunktionær, sagde retsformand Gert Holst Matthiesen.

Desuden blev den 35-årige tidligere Black Army-bandeleder Wassim Daabas idømt 10 måneders fængsel for at have givet ordre til tyveriet af flugtbilen og for at have foranlediget, at den blev brændt senere. Hans straf er afsonet med varetægtsfængslingen.